Un tânăr de 24 de ani a fost bătut crunt de doi gealați la cererea fostei iubite, care a asistat la toată scena.

Bărbatul a fost ademenit și dus la un bar din Turda, cu un taxi, de cei doi agresori, de 22 și 40 de ani, cel mai tânăr fiind fost partener al femeii în cauză, relateză gazetadecluj.ro.

”Acolo, la barul Tanira, au vrut să mă oblige să beau mult de tot, dar am refuzat fiindcă nu mi se părea în regulă ce se petrece. Atunci au sărit cu pumnii și palmele peste mine și au început să mă bată, pe rând.

Mă ridicau de pe scaun, mă băteau și apoi mă puneau iarăși în fund. Apoi, spre marea mea uimire m-am trezit că Dărăban (n.n. - unul din agresori) a adus-o pe Elena în bar și apoi se distrau cu toții văzând cum sunt umilit.

O singură dată a fost impresionată Elena de situația mea și le-a zis să mă lase. Și asta a durat până la trei dimineața, a doua zi, când toți trei au luat un taxi și au plecat să bea în altă parte, împreună cu vânzătoarea barului, dar nu înainte să-mi mai ardă o palmă ca semn de rămas bun. Și telefonul mi l-au distrus în timp ce mă băteau”, a relatat victima, Alex, pentru sursa citată.

Tânărul s-a întors bătut acasă și, la îndemnul familiei, a depus reclamație la poliție, care a deschis dosar penal pentru lovire sau alte violențe și lipsire de libertate în acest caz.

Totuși, tânărul a decis să se împace cu fosta sa iubită și să îi ierte pe cei doi agresori. ”Până la urmă suntem consăteni și prieteni, în ciuda a tot ce s-a întâmplat”, a adăugat Alex.